КъБР-м и циркым и лъагъуэхэш
Къэбэрдей-Балъкъэрым япэу цирк студие къыщызэзыгъэпэщауэ щыта Якуэкъутэ Владимир (1944 — 2017) теухуа тхылъ гъэщIэгъуэн Котляровхэ Мариерэ Викторрэ я тхылъ тедзапIэм иджыблагъэ дунейм къыщытехьащ.
Владимир зыцIыхуу щытахэм къызэраIуэтэжымкIэ, ар пщIэ лъагэ зиIэу, цIыхугъэ ин зыхэлъу, циркыр къызэрымыкIуэу фIыуэ зылъагъуу щытащ.
1965 гъэм Якуэкъутэр щIэтIысхьащ Цирк, эстрадэ гъуазджэхэмкIэ Москва дэт училищэм. Ар къиухыу Налшык къигъэзэжа иужькIэ къызэригъэпэщащ цирк гупжьей, 1984 гъэм абы студие цIэр фIащыжат. Абдежым Владимир и зэфIэкIхэр къыщынэIуащ: хузэфIэкIащ езым циркыр фIыуэ зэрилъагъум хуэдэу и гъэсэн цIыкIухэр дригъэхьэхын, абы и IэфIыр захригъэщIэн. Якуэкъутэм къалэн нэхъыщхьэу зыхуигъэувыжыр циркым щылэжьэн артистхэр игъэхьэзырыныратэкъым, атIэ ныбжьыщIэхэм я Iэпкълъэпкъым зригъэужьынырт, ахэр «къызэкIуэцIихынырт», Iэпкълъэпкъым дэкIуэу, абыхэм я псэри, хьэлри ипсыхьынырт.
Пасэу дунейм ехыжащ Владимир. «Сердце отданное цирку» фIэщыгъэм щIэт тхылъыр къыдэгъэкIыныр зи жэрдэмыр и щхьэгъусэ Мариещ. Абы щызэхуэхьэсащ Якуэкъутэм и гъэсэну щытахэм я гукъэкIыжхэмрэ сурэтхэмрэ, и дерс щхьэпэхэр, ар цIыхухэм ягу къызэринэжар, и Iэужь дахэхэр. НэгъуэщI куэди къыщывгъуэтынущ абы. Илъэсым и пэщIэдзэм дунейм ехыжа актёр, режиссёр цIэрыIуэ Теувэжыкъуэ Владимир и гукъэкIыжхэми уащрохьэлIэ абы.
Экземпляр 500 хъууэ, екIуу зыхуей хуэгъэзауэ къыдагъэкIа тхылъыр куэдым гъэщIэгъуэн зэращыхъуным шэч хэлъкъым.
Инэрокъуэ Данэ.
